b'\n_START_ARTICLE_\nLassi Nummi\n_START_SECTION_\nEl\xc3\xa4m\xc3\xa4\n_START_PARAGRAPH_\nNummi kirjoitti ylioppilaaksi Kallion yhteiskoulusta vuonna 1948._NEWLINE_H\xc3\xa4net vihittiin Helsingin yliopiston filosofian kunniatohtoriksi 1986 ja teologisen tiedekunnan kunniatohtoriksi 2000. Taiteilijaprofessori h\xc3\xa4n oli vuosina 1990\xe2\x80\x931995._NEWLINE_Suomalaisen Kirjallisuuden Seura my\xc3\xb6nsi Nummelle vuonna 2006 Aleksis Kiven rahaston palkinnon h\xc3\xa4nen kirjallisesta el\xc3\xa4m\xc3\xa4nty\xc3\xb6st\xc3\xa4\xc3\xa4n. Kirjallisuuden valtionpalkinnon h\xc3\xa4n on saanut viisi kertaa. Helmikuussa 2008 Nummelle perustettiin nimikkoseura h\xc3\xa4nt\xc3\xa4 juhlistavan seminaarin yhteydess\xc3\xa4._NEWLINE_Lassi Nummen vanhemmat olivat rovasti Yrj\xc3\xb6 Alarik Nummi ja Ida Maria Mahlberg. Nummen kaksi poikaa ovat elokuva- ja teatteriohjaaja Ilari Nummi ja ohjaaja, k\xc3\xa4sikirjoittaja ja kirjailija Markus Nummi. Nummen kaksi velje\xc3\xa4 olivat muotoilija Yki Nummi ja s\xc3\xa4velt\xc3\xa4j\xc3\xa4 Seppo Nummi._NEWLINE_Nummi menehtyi 13. maaliskuuta 2012 Haartmanin sairaalassa Helsingiss\xc3\xa4 83-vuotiaana.'